Aardskudding tref JHBJohannesburg. Argieffoto: Legendtours ŉ Aardskudding wat vier op die grootheidskaal geregistreer het, het die Johannesburg-omgewing Maandagoggend getref. Michelle Grobbelaar, ŉ bestuurder van die seismologie-eenheid, het dit as “nogal ŉ grote” beskryf. Voorlopige inligting dui daarop dat die aarskudding se episentrum omstreeks 10:00 by die Universiteit van Johannesburg was. Daar is tot dusver geen lewensverlies of skade aangemeld nie. Mense het hulself tot Twitter en Facebook gewend om hul ervaring te deel. Een gebruiker het geskerts: “Ek het die 18 November Johannesburg-aardbewing oorleef.” ŉ Ander gebruiker het geskryf: “Daar was 20 minute gelede ŉ aardbewing in Johannesburg. Die hele gebou het vir omtrent ŉ minuut lank geskud. Ek is nog steeds bewerig.” Na wat verneem word, het mense die aardskudding in Randburg, Roodepoort, Brackendowns, Aucklandpark, Hydepark, Melville, Soweto en die Johannesburgse middestad gevoel. Volgens Herman Toerien, ŉ kenner van aardskuddings, is die Johannesburgse skudding nog nie by die United States Geological Survey (USGS) geregistreer nie. Hy sê die USGS sal nie maklik ŉ aardskudding registreer wat onder 4.5 op die grootheidskaal is nie. “Daar kan ŉ paar redes wees vir die skudding wat gevoel is. Een daarvan is moontlik ŉ ou mynskag wat ineengestort het, maar dit sou nie só groot aardskudding veroorsaak het nie,” het Toerien gesê. Grobbelaar het gesê soortgelyke aardskuddings van dieselfde omvang vind gewoonlik na die eerste een plaas, maar seismoloë kan dit nie voorspel nie. Het jy die skudding gevoel? Deel jou ervaring en laat weet ons waar en hoe laat dit gebeur het deur ŉ e-pos te stuur na [email protected]. Lees ook: JHB-aardskudding: Nog geen skade aangemeld